سەعات ٠٨:٣٠ دەیەقێ سەرسەبای پەنجشەممەی، نەوسوڎیەکێ بەدەنگو ئەوەتەقایێوی فرە گەورەی چڵاکیێرە. شۆنیشەرە بەرکەوت جە یانێوی ٣ نهۆمی شارەکەیەنە گاز (غاز) تەشەنەش کەردەن.
تەشەنەکەردەکەی ئەوەتەقایێ گەورە و شۆنیشەرە ئەرەوڕای یانەکێش ونەکەوتەوە. نەوسوڎیەکێ و تیمەکێ فریاگوزاری دەمودەست یاوێ یاگێ ویەرەکەی و هەر زوو بەرکەوت کە تەقاکەی کارەساتی گەورەش شۆنیەرە ئامان و خانەوادێوی ٨ کەسی زیانمەندێ بیێنێ و بیێنێ چێرو یانە وڕاکەیەوە.
جەدمای هەوڵ و تەقالای فرەی، ٦ کەسێشان بەزینڎەیی بەڵام بە زامداری بەرئاوریێوە و بەداخەوە دوێ تەرێشان کە ئەڎایێوە و کوڕە زارۆڵەکەش بێنێ بە گیان جەدەستدای تەرمەکێشان بەرئاوریێوە. ئانێچە ئانڎەی تەر خەڵکو نەوسوڎێ و هەوراماناتیش غەمبارێ کەردێ.
یۆ جە زامدارەکان کە زامەکەش سەخت بێ بە چەرخباڵ (هەلیکۆپتەر) ڕەوانەو چارەسەگاو تاڵەقانی کرماشانی کریا و زامدارەکێ تەرێ بریێ پەی چارەسەرگاو قودسی جە شارو پاوەی.
سەبارەت بە هۆکارو تەشەنەکەردەی گازەگەی و ئەوەتەقاکەی پەیجۆر و شۆنیەرەلوای دەستش پنەکەردەن و خەڵکو نەوسوڎێو هەورامانی چەمەڕێنێ جە زووتەرین وەختەنە ئەنجامو پەیجۆری و شۆنیەرەلوایەکەی وەڵاوبکریۆنەوە و لایەنی کەمتەرخەم و خەتابار دەستنیشان و دادگایی بکریۆنە. هامکات نەوسوڎیەکێ وازیارێنێ قوربانیەکێ و کەوسوکارشان قەرەبووێ بکریانێوە و کۆمەکی ماڵی خێرا بکریانێ.
شارو نەوسوڎێ نزیک بە ١٠ هەزارێ ئەرەنیشتێش هەنێ و سەر بەشارستانو پاوەیەن و شارەکە چەنڎ مانگێوەن لولەکێشی گازیش پەنە یاوان.
